OFICIAL Comunicat dur emis de Dinamo după sancțiunea primită de la FRF: "Ne vom căuta dreptatea!"
Dinamo a fost sancționată drastic în urma evenimentelor petrecute înaintea meciului din ultima etapă a sezonului regular din Superliga României cu UTA Arad.
În fapt, suporterii celor două cluburi s-au luat la bătaie atât în afara stadionului, cât și pe teren, iar FRF a decis ca Dinamo și UTA Arad să joace patru etape fără fani, pe lângă penalitățile sportive în valoare de 100.000 de lei.
Comunicat dur emis de Dinamo după sancțiunea primită de la FRF: "Ne vom căuta dreptatea!"
Prin ochii administratorului special din Ștefan cel Mare, Andrei Nicolescu, Dinamo a emis un comunicat referitor la sancțiunile primite de la Comisia de Etică și Disciplină din cadrul Federației Române de Fotbal.
"Câinii roșii" s-au arătat revoltați de faptul că vor fi nevoiți să joace patru etape fără suporteri și susțin că vor ataca sancțiunea.
"COMUNICAT
Dinamo 1948 București, 27 martie 2024, ora 19:48
Prin administrator special Andrei Nicolescu
Hotărârea de astăzi a Comisiei de Disciplină a Federației Române de Fotbal (FRF) reprezintă o palmă dată fotbalului și dărâmă eforturile făcute în ultimii ani de FRF, LPF, deținători de drepturi, cluburi, sponsori, de a readuce publicul pe stadioanele noi construite de CNI, de a crește media de spectatori în fiecare sezon, de a spera că suntem, și cu fotbalul, în Uniunea Europeană.
Susținem necondiționat descurajarea oricăror forme de violență pe stadioane și considerăm că prevederile legale și regulamentare trebuie aplicate, direct și proporțional, celor responsabili de comiterea faptelor antisociale. Cu alte cuvinte, toleranță zero!
Nu este un limbaj împrumutat din campaniile electorale, este dovada că am avut întotdeauna o conduită corectă și responsabilă, în deplin acord cu legislația și normele de civilizație.
Dinamo nu are în spate doar istorie și performanță, Dinamo de astăzi trăiește pentru suporteri.
Ne vom căuta dreptatea prin comisii, prin avocați și vom contesta această decizie luată după regulamente rămase de mulți ani în vigoare.
Patru etape cu "porțile închise" înseamnă final de sezon, pentru suporterii noștri, la meciurile disputate pe teren propriu, pe Arcul de Triumf sau pe Arena Națională.
Nu este normal, nu este o luptă corectă pentru toate cele 10 echipe de play-out! Interesul legitim al competiției este ca fiecare club să-și poată apăra șansele pe teren, beneficiind de susținerea propriilor fani.
Faptele antisociale, văzute de o țară întreagă, nu pot rămâne fără consecințele legale firești.
Jandarmii au partea lor de vină, clubul și stewarzii, la fel.
Pe lângă sancțiunile individuale dictate împotriva celor direct responsabili, acceptăm suspendarea unor sectoare de tribună, însă nu putem fi de acord cu o interdicție generală, aplicată global fanilor care au respectat normele de comportament în arenele sportive. Ei nu au nicio vină!
Urmează opt etape, opt finale în care se poate decide destinul echipei pe termen mediu și lung.
Ar fi, însă, injust, ca fanii noștri, celebri în toată lumea pentru pasiune și creativitate, să nu își poată încuraja echipa favorită.
Dinamo va lupta cu toate forțele, transparent și regulamentar, pentru dreptul suporterilor noștri de a fi alături de echipă, în tribune, meci de meci", se arată în comunicatul emis de Dinamo pe rețelele sociale.
Amenzi uriașe pentru Dinamo și UTA Arad, după incidentele din ultima etapă a sezonului regulat
"SC Dinamo 1948 SA vs. AFC UTA Arad – Incidente - În temeiul art. 82.1 și 3.e, art. 83.2.f din RD, cu aplicarea art. 42.1, raportat la art. 27 din RD, se sancționează SC Dinamo 1948 SA cu măsura programării meciurilor fără spectatori pentru patru jocuri și penalitate sportivă de 100.000 lei.
În temeiul art. 82.2 și 3.e și art.83.2.f din RD, cu aplicarea art. 42.1, raportat la art.27 din RD, se sancționează clubul AFC UTA Arad cu măsura programării meciurilor fără spectatori pentru patru jocuri și penalitate sportivă de 100.000 lei", se arată în comunicatul Comisiei de Disciplină.
Urmăriți SPORT.RO și pe Google News